钦定古今图书集成/历象汇编/历法典/第073卷 > 旧唐书 > 历志序
## 钦定古今图书集成/历象汇编/历法典/第073卷 > 旧唐书 > 历志序

太古圣人，体二气之权舆，赜三才之物象，乃创纪以
穷其数，画卦以通其变。而纪有大衍之法，卦有推策
之文，繇是历法生焉。殷人用九畴五纪之书，《周礼》载
冯相保章之职，所以辨三辰之躔次，察九野之吉凶。
历代畴人，迭相传授，盖推步之成法，协用之旧章。暨
秦氏焚书，遗文残缺。汉兴作者，师法多门。虽同征锺
律之文，共演蓍龟之说，而建元或异，积蔀相悬。旁取
证于《春秋》，强乩疑于《系象》，靡不扬眉抵掌，谓甘石未
称日官运策，播精言，裨梓不知天道。及至清台视祲，
黄道考祥，言缩则盈，少中多，否否则矫云差算，中则
自负加时。章亥不生，凭何质证？高齐天保中六月日
当蚀朔，文宣先期问候，官蚀何时。张孟宾言蚀申，郑
元伟、董峻言蚀辰，宋景业言蚀巳，是日蚀于申卯之
间，言皆不中时。景业造《天保历》，则疏密可知矣。昔邓
平、洛下闳造汉《太初历》，非之者十七家，后刘洪、蔡伯
喈、何承天、祖冲之，皆数术之精粹者。至于宣考历书
之际，犹为横议所排。斯道寂寥，知音盖寡，所以张胄
元佩印而沸腾，刘孝“孙舆棺而恸哭，俾诸后学，益用
为疑，以臣折衷，无如旧法。”高祖受隋禅，傅仁均首陈
七事，言戊寅岁时，正得上元之首，宜定新历，以符禅
代。由是造《戊寅历》，祖孝孙、李淳风立理驳之，仁均条
答甚详，故法行于贞观之世。高宗时，太史奏：旧历加
时濅差，宜有改定，乃诏李淳风造《麟德历》。初，隋末刘
焯造《皇极历》，其道不行，淳风约之为法，时称精密。天
后时，瞿昙罗造《光宅历》。中宗时，南宫说造《景龙历》。皆
旧法之所弃者，复取用之。徒云革《易》，宁造深微。寻亦
不行。开元中，僧一行精诸家历法，言“《麟德历》行用既
久，晷纬渐差。”宰相张说言之，元宗召见，令造新历。遂
与星官梁令瓒先造黄道游仪图，考校七曜行度，准
《周易》大衍之数，别成一法，行用垂五十年。肃宗时韩
颖造《至德历》，代宗时郭献之造《五纪历》，德宗时徐承
嗣造《正元历》，宪宗时徐昂造《观象历》，其法令存而无
计，蔀章之数，或异前经，而察敛启闭之期，何殊旧法。
至论征验，罕及研精，绵代流行，示存经法耳。前史取
傅仁均、李淳风、南宫说、一行四家《历经》，为《历志》四卷。
近代精数者，皆以淳风、一行之法，历千古而无差，后
人更之，要立异耳，无逾其精密也。《景龙历》不经行用，
世以为非，今略而不载，但取《戊寅》《麟德》《大衍》三历法，
以备此志，示于畴官尔。